Document ID: /roh_data/filtered/fineweb-2-filterrobots_roh.jsonl.gz/25779

Entaifer tschintg emnas ha Saas Fee vendì 90’000 carta da stagiun. Sper quai saja il resun en las medias naziunalas stà fitg grond, ha declerà Rainer Flaig, il delegà dal cussegl administrativ da las Pendicularas da Saas Fee. Grazia a l’acziun haja l’interpresa registrà 50% dapli emprimas entradas en il territori da skis.
Sche tuts fan quai, na funcziuneschi betg pli.
Pauc chapientscha
Malgrà las cifras positivas che las Pendicularas da Saas Fee han pudì preschentar al Forum da turissem a Längenfeld, eran ils pli paucs persvadids da l’idea. Cun acziuns sumegliantas na possia ins betg segirar las investiziuns a lunga vista, han suttastritgà plirs exponents da pendicularas en las Alps.
Acziun vegn ad influenzar ils pretschs
Tenor Roland Zegg, expert da pendicularas, ha Saas Fee dà il tun da partenza per in svilup areguard il segment da pretschs tar las pendicularas. Cun acziuns sumegliantas vegnia il pretsch a variar adina dapli tenor la dumonda.
Per Rainer Flaig è l’acziun da Saas Fee in’istorgia da success. El è persvadì d’avair chattà ina buna soluziun per attrair dapli skiunzs sin pista.
RR actualitad 17:00